VL Myrsky II -entisöinnille rahankeräyslupa 20.03.2014

Ilmailumuseoyhdistys, Keski-Suomen Ilmailumuseo ja Suomen Ilmailumuseo käynnistivät maaliskuussa 2013 hankkeen, jonka tarkoituksena on entisöidä VL Myrsky II -hävittäjälentokone asetettavaksi näytteille suomalaiseen ilmailumuseoon tai muuhun arvolleen sopivaan paikkaan. Suunnitelmien mukaan kone valmistuu vuonna 2019. VL Myrsky -hävittäjiä rakennettiin vuosina 1941 - 1945 yhteensä 51 kappaletta. Koneet osallistuivat jatkosodan viimeisten viikkojen taisteluihin, Lapin sotaan sekä rauhan ajan palvelukseen vuoteen 1948 saakka. Yhtään kokonaista konetta ei ole säilynyt, mikä on koettu puutteeksi, sillä kone edustaa sodan aikana vaikeissa olosuhteissa suoritettua insinöörityötä ja lentokoneenrakennusta parhaimmillaan. Muut tuon aikakauden Suomessa valmistetut sotilaslentokoneet – kuten Fokker D.XXI, VL Pyry, VL Humu, VMT Pyörremyrsky ja Bristol Blenheim - löytyvät ilmailumuseoista. Koska yhtään entisöimiskuntoista VL Myrskyä ei ole säilynyt, kone joudutaan rakentamaan suurelta osin uustuotantona säilyneet alkuperäisosat hyväksi käyttäen. Suurin uudelleenrakennettava kokonaisuus on koneen puinen siipi laskutelineineen. Kuusivuotisen hankkeen kustannusarvio on 76 000 euroa. Tämän lisäksi koneen entisöimiseen tulee uppoamaan yli 12 000 tuntia vapaaehtoistyötä. Ilmailumuseoyhdistys on saanut 4.3.2014 Poliisihallitukselta rahankeräysluvan (luvan numero on 2020/2013/4364), jonka toimeenpano alue on koko Suomi Ahvenanmaata lukuun ottamatta. Lupa on voimassa 3.3.2016 saakka. Rahankeräystä saadaan tehdä internet-vetoomuksilla, kirjeitse, sähköpostitse, lehdistössä, radiossa ja TV:ssä sekä lupa mahdollistaa myös kolmen rahankeräyslippaan pitämisen. Kerätyt varat käytetään VL Myrsky II -entisöintiprojektin kustannusten peittämiseen vuosina 2014 - 2019. Ilmailumuseoyhdistys on päättänyt aloittaa rahankeräyksen tilikeräyksenä. Rahalahjoitukset tulee osoittaa keräystilille, joka on: Nordea FI6114003000121689. Lipaskeräyksen aloittamisesta tiedotetaan myöhemmin. Reino Myllymäki Lähetä linkki ystävällesi